Tallinna linnavalitsus kehtestas Varraku tänav 14 krundi ja lähiala detailplaneeringu, mis annab võimaluse rajada Tondiraba jäähalli kõrvale 50 meetri pikkuste radadega ujula, teatas Raepress.
„Selle planeeringu järgi on võimalik ehitada jäähalli kõrvale täismõõtmetes, kümne 50meetrise rajaga ujula,“ ütles Tallinna tegevlinnapea Taavi Aas. „Tegemist on olümpiamõõtmetes ujulaga, mille juures on ka 25meetrine nelja rajaga soojendusbassein.“
Aas osutas, et ujumisringkonnad on treeningtingimuste parandamise suhtes muret väljendanud ja parajasti ringkirja koostamas. Tallinna linn aga saab nende muredele vastu tulla. “Oluline on seegi, et ujulat saavad kasutada ka tavalised lasnamäelased, mitte üksnes tippsportlased.“
Lisaks ujulale on plaanis alale rajada spordirajatisi teenindav hotell ja klubihoone.
Aas lisas, et detailplaneeringu kehtestamine võimaldab käivitada hankemenetluse projekteerija ja ehitaja leidmiseks. „Ehitaja loodame leida hoonestusõiguse seadmise konkursi korras,“ ütles Aas.